**হারমানপ্রিতের কঠোর শাস্তির দাবি ভারতীয় তারকার**

ভারতীয় নারী দলের অধিনায়ক হারমানপ্রিত কৌরের বিরুদ্ধে কঠোর শাস্তির দাবি জানিয়েছেন ভারতের বিশ্বকাপ জয়ী সাবেক তারকা ক্রিকেটার মদন লাল।

তিনি একই টুইট বার্তায় ভারতীয় ক্রিকেট কন্ট্রোল বোর্ডকে (বিসিসিআই) উদ্দেশ করে বলেন, বাংলাদেশ নারী দলের বিপক্ষে হারমানপ্রিতের আচরণ ছিল জঘন্য। সে খেলাটার চেয়ে বড় নয়। সে ভারতীয় ক্রিকেটের বদনাম করেছে। বিসিসিআইর উচিত তার বিরুদ্ধে কঠোর ব্যবস্থা নেওয়া।

গত শনিবার মিরপুর শেরেবাংলা জাতীয় ক্রিকেট স্টেডিয়ামে সিরিজ নির্ধারণী তৃতীয় ম্যাচে মেজাজ হারিয়ে বাজে আচরণ করেন হারমানপ্রিত। প্রথমে নিজের আউটের সিদ্ধান্ত না মেনে ব্যাট দিয়ে স্টাম্পে আঘাত করেন। দর্শকদের উদ্দেশেও কিছু একটা বলে বেরিয়ে যান।

রোমাঞ্চকর উত্তেজনায় ম্যাচ টাই হওয়ার পরে পুরস্কার বিতরণী আয়োজনে আম্পায়ারিং নিয়ে ক্ষুব্ধ প্রতিক্রিয়া জানান তিনি। এমনকি বাংলাদেশে পরেরবার আসতে হলেও বাজে আম্পায়ারিংয়ের কথা মাথায় রেখে প্রস্তুত হয়ে আসবেন বলেন তিনি।

শুধু তাই নয়, ট্রফি নিয়ে দুই দলের ছবি তোলার সময় প্রতিপক্ষ বাংলাদেশ দলের দিকে ছুড়ে দেন তির্যক মন্তব্য। ভারত অধিনায়কের এমন অস্বাভাবিক আচরণে ছবি তোলার কার্যক্রম সংক্ষিপ্ত করে ড্রেসিংরুমে ফিরে যায় বাংলাদেশ দল।